РЕГЛАМЕНТ (ЕС) № 1281/2009 НА КОМИСИЯТА
от 22 декември 2009 година
за определяне на общностните продажни цени на продуктите на рибарството, изброени в приложение II към Регламент (ЕО) № 104/2000 на Съвета за риболовната 2010 година
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 104/2000 на Съвета от 17 декември 1999 г. относно общата организация на пазарите на рибни продукти и продукти от аквакултури (1), и по-специално член 25, параграфи 1 и 6 от него,
като има предвид, че:
(1)
За всеки от продуктите, изброени в приложение II към Регламент (ЕО) № 104/2000, преди началото на риболовната година се определя продажна цена на ЕС, която трябва да е най-малко равна на 70 % и да не надхвърля 90 % от ориентировъчната цена.
(2)
Регламент (ЕО) № 1212/2009 на Съвета (2) определя ориентировъчните цени за риболовната 2010 година за всички засегнати продукти.
(3)
Пазарните цени се различават значително в зависимост от видовете и от представянето на продуктите, особено в случая на калмара и мерлузата.
(4)
Поради това за различните видове и представяния на замразени продукти, разтоварени в ЕС, се определят коефициентите на преобразуване, за да се определи ценовото равнище, което задейства интервенционната мярка, предвидена в член 25, параграф 2 от Регламент (ЕО) № 104/2000.
(5)
Мерките, предвидени в настоящия регламент, са в съответствие със становището на Управителния комитет по продукти на рибарството,
ПРИЕ НАСТОЯЩИЯ РЕГЛАМЕНТ:
Член 1
Продажните цени на ЕС, посочени в член 25, параграф 1 от Регламент (ЕО) № 104/2000, приложими през риболовната 2010 година за продуктите, изброени в приложение II към същия регламент, както и съответните представяния и коефициенти на преобразуване са определени в приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Прилага се от 1 януари 2010 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 декември 2009 година.